Morr

**Morr** (også kendt som **Mors**, **Morpheus** og **Thanatos**) er den gådefulde og kompromisløse gud for livets og dødens cyklus, afslutninger, begyndelser, skæbnen og drømme. Han er til stede ved fødsler og begravelser som det første og sidste dødelige ser i denne verden. Han er underverdenens hersker og leder alle sjæle sikkert til sit rige når de går bort og videre til deres næste liv når de genfødes. Han er ligeledes drømmenes gud da drømmenes rige er så nær dødens rige.

Morr er alfa og omega, begyndelsen og enden, frugtbarhed og forfald, glæde og sorg. Morr er den salige neutralitet og hans templer hverken velsigner eller forbander da de ellers ville forstyrre den evige balance. Morr tilbedes overalt i den Gamle Verden fra Hispanien til Kislev og fra Avalon til Tevinter som en central del af den Gamle Verdens Panteon. Han er allestedsnærværende i hvert en dødeligs liv og efterliv, men tilbedes ikke i dagligdagens gøremål - kun ved de lejligheder, der er ham hellige.

 Teologi og funktioner

Morr indtager i kraft af sit herredømme over døden som både en begyndelse og som en afslutning en stor rolle i den Gamle Verdens religiøse bevidsthed. Hans indflydelse er stærkest ved fødsler og dødsfald, men på mange andre områder en hans magt tydelig.

#### Dødens gud

Religion er i den Gamle Verden centreret omkring ideen om reinkarnation. Dødelige vil, når de dør, genfødes i et nyt legeme til et ny liv på et enten højere niveau eller et lavere niveau. Hele tilværelsen, alt levende udgør i denne verdensopfattelse én stor sammenhæng af årsag og virkning, der fører ind i nye genfødsler - Morr markerer begyndelsen og afslutningen på enhver dødeligs nuværende eksistens i denne verden.

Morr er det store ukendte, det sidste mysterium, erkendelsen af livets flygtighed, de dage der er, har været og vil komme. Nogle siger at han var det første, der var i denne verden og vil være det sidste, der forlader den. Mange frygter døden som de frygter det ukendte og det ubegribelige. Men Morr er ikke ond - han er blot en proces, en overførsel af energi fra et sted til et andet, en befrielse af sjælen fra kroppens fængsel. Nogle må dø for at andre kan leve. Morrs præster er til stede ved fødsler og begravelser, hvor deres ceremonier ses som altafgørende for individets videre rejse.

#### De dødes gud

Morr er ikke blot en gud for døden, men også for de døde. Han anses som alle kropsløse sjæles vogter, som beskytter dem og deres efterladte mod de farer, der lurer på den anden side. Hans præsteskab bekæmper aktivt nekromantik, gravskænderi og hjemsøgelser. Morrianere tager deres ansvar over for de døde og for alt de sidste riter og en skikkelig begravelse meget alvorligt.

#### Sjælevandringens gud

Hvad der sker under sjælevandringen mellem død og genfødsel er omdiskuteret og usikkert for de fleste. Nogle taler om gudernes paradis, andre om helvedet, underverdenen eller tomhedens limbo - nogle siger ingenting. Uanset hvad er Morr den Gamle Verdens psychopompos - sjælenes vejleder. Hans opgave er ikke at dømme de afdøde, men blot at eskortere dem sikkert fra en verden til den næste. For nogle er han formidleren mellem det bevidste og ubevidste. I stedet for en ildevarslende, truende figur ser mange Morr som en gammel ven, der betryggende giver alle unders hans herredømme dødens gave og sender dem videre til deres næste destination.

#### Drømmenes gud

Drømmenes rige grænser både op til og overlapper dødens domæner. Hver nat bevæger drømmerne sig nærmere Morrs riger og underbevidste indflydelse. Han sender drømme og mareridt såvel som profetiske syner, der aldrig er lige lette er tyde for almindelige dødelige.

 Myter og legender

Morr optræder i almindelighed ikke som en aktiv karakter i den Gamle Verdens myter og fortællinger. Han nævnes til gengæld ofte og hans tilstedeværelse i den mytiske bevidsthed er uomtvistelig. Når han optræder i myter er det ofte i rollen som enten observatør, vejleder eller som heltens allersidste rejsekammerat. I nogle fortællinger optræder han som underverdenens hersker. Han er ubarmhjertig, kender ikke til nåde, men til gengæld heller ikke til synd, han straffer ikke de døde, han er ikke ond mod menneskene. Andre steder ses han som den vise og gådefulde rådgiver eller som en kær, gammel ven, der byder de afdøde velkommen til den næste store rejse.

## Kult

#### Præster

Morrs præsteskab er notorisk rolige, stoiske og fåmælte. De klæder sig som udgangspunkt i enkle sorte, hvide eller grå rober uden nogen form for symboler eller udsmykning. Præsteskabet har en meget flad hierarkisk opbygning, hvor den højeste position er ledende præst for et tempel efterfulgt af dennes underordnede præster og deres indviede. Der er meget sparsom kontakt mellem de enkelte templer med undtagelse af en tiårig sammenkaldelse af præsteskabet, hvor teologiske disputter og doktrinære anliggender diskutteres og afgøres.

#### Templer

Templer dedikeret til Morr er som regel altid tilknyttet begravelsespladser og benyttes næsten udelukkende til personlig bøn og udførelsen af meget specifikke ceremonier associeret med død, sjælevandring og genfødsel. De afholder med ganske få undtagelser ingen kollektive ceremonier da tilbedelse af Morr og konsultation med hans præsteskab er en meget privat sag.

Templer og helligdomme dedikeret Morr er kendetegnet ved deres store døråbninger, hvor den ene dør er malet hvid og den anden sort. På trods af, at sjældent bruges af massive forsamlinger af tilbedere er templernes døre altid åbne ligesom porten til Morrs rige. Templernes indre er tomme, stille og afdæmpede uden nogen form for iøjefaldende dekoration.

#### Riter

Morrs riter centrerer sig næsten udelukkende omkring fødsel og død. De primære ceremonier, der udføres af gudens præsteskab, er de såkaldte 'første riter', der afholdes for nyfødte så tidligt som muligt og de tilsvarende 'sidste riter', der udføres ved begravelsen. Store messer for større forsamlinger afholdes dog ved to ganske særlige lejligheder - sjæledagene Geheimnistag og Hexentag, hvor begge måner er fulde og grænsen mellem verdenerne formindskes. Det meste af præsteskabets tid går ellers med at bede for de døende og for de vandrende sjæle samt at konsultere sig med tilbedere.